Kristin Skare Orgeret

Kristin Skare Orgeret (født 5. juni 1968) er professor ved institutt for journalistikk og mediefag ved Oslomet – storbyuniversitetet. Orgeret har styreverv innen forskning og utdanning, og er hyppig brukt som mediekommentator på områdene journalistikk, politikk, samfunnsliv og medieutvikling i Norge, Frankrike og sørlige Afrika. Hun sitter siden 2019 i NRKs Fredagspanel.
Orgeret er en ledende forsker innen journalistikk og mediers rolle i krig og konflikt, og har markert seg internasjonalt med studier av demokratiseringsprosesser i Afrika og Asia med særlig vekt på forholdet mellom medier, makt og politikk. Ytringsfrihet er et gjennomgående tema, og en del av forskningen hennes fokuserer på kjønnsperspektiver og journalisters sikkerhet. Hun har utgitt en lang rekke bøker og vitenskapelige publikasjoner.
Orgeret er Dr. Art fra Universitetet i Oslo (2006). Doktoravhandlingen diskuterer de sørafrikanske fjernsynsnyhetenes samfunnsrolle etter apartheid. Hun er medieviter med mellomfag i fransk, statsvitenskap og medievitenskap i fagkretsen. Hun har også studert kunsthistorie ved l’Université de Sorbonne i Paris.
Orgeret har ledet flere internasjonale prosjekter innen høyere utdanning. Siden 2000 har hun forelest i journalistikk og mediefag ved en rekke universiteter på fire kontinenter. Hun har veiledet et stort antall norske og internasjonale studenter til ferdig mastergrad, og seks kandidater til ferdig doktorgrad. Hun har vært opponent ved flere disputaser, og deltatt i sakkyndige utvalg både i Norge og internasjonalt. Orgeret har foretatt en rekke internasjonale medieevalueringer for UD, Norad og UNESCO, og har ledet Norads mediefaglige utvalg for støtte til informasjon om Nord-Sør spørsmål.
Orgeret er fagansvarlig for journalistiske begreper i Store Norske Leksikon, og har vært spaltist i blant annet Morgenbladet og Ny Tid.


== Priser og utmerkelser ==
Kristin Skare Orgeret ble i 2022 tildelt OsloMets Formidlingspris. Begrunnelsen beskriver "en aktiv og engasjert formidler av sin fagkunnskap knyttet til medier, makt og journalistikk. Gjennom forskningsformidling og deltagelse i det offentlige ordskiftet bidrar hun til å øke oppmerksomhet rundt, og kunnskap om, viktige temaer for demokrati og samfunnsliv". I 2016 mottok Orgeret Norsk Medieforskerlags formidlingspris. Fra begrunnelsen: «Kandidaten er en aktiv bidragsyter til det offentlige ordskiftet, med et  mediefaglig blikk på både politiske, sosiale og kulturelle aspekter ved vår samtid i innland og utland. Kandidaten gjør en betydelig innsats for å løfte mediefaglige spørsmål opp og inn i norske mediers dagsorden og er slik med på å bygge bro mellom forskningen og det offentlige rom.»


== Bibliografi ==
Insights on Peace and Conflict Reporting. (Red). London: Routledge, 2021
Giskesaken og hvordan vi får #metoo tilbake på sporet. Med Anja Sletteland. Oslo: Manifest Forlag, 2020 .
Sharing Knowledge, Transforming Societies. Med Tor Halvorsen og Roy Krøvel. Cape Town:  African Minds, 2019.
Journalism in Conflict and Post Conflict Conditions. Worldwide Perspectives. Redigert med William Tayeebwa. Göteborg: Nordicom, 2016.
Etter beste kjønn. Redigert med Elisabeth Eide. Oslo: Universitetsforlaget, 2015.
Defending Democracy. Nordic and Global Diversities in Media and Journalism. Special Issue. Redigert med Harald Hornmoen. Göteborg: Nordicom, 2014.
Fredskorpset. Redigert med Roy Krøvel. Oslo: Pax, 2013
Norske Medier - journalistikk, politikk og kultur. Cappelen Damm Høyskoleforlaget, 2012.
Historier om verden. Redigert med Roy Krøvel. Kristiansand: IJ Forlaget, 2012.
'Elisabeth Eide - Det utålmodige mennesket' med Anne Hege Simonsen. Oslo: Unipub, 2010.
The Power of Communication. Changes and Challenges in African Media' Redigert med Helge Rønning. Oslo: Unipub, 2009.
Moments of Nationhood. The SABC News in English - the first decade after apartheid. Doktorgradsavhandling. Institutt for medier og kommunikasjon, Universitetet i Oslo, 2006.


== Referanser ==